118. ΝΟΜΟΣ υπ’ αριθ. 1962 της 3/3 Σεπτ. 1991 (ΦΕΚ Α΄ 132) Ρύθμιση θεμάτων επαγγελματικών μισθώσεων. Εκδίδομε τον ακόλουθο νόμο που ψήφισε η Βουλή: Άρθρ.1.-1.Μισθώσεις, που υπάγονται στις διατάξεις του νόμ. 813/1978 (ΦΕΚ 137 Α΄), όπως τροποποιήθηκε και συμπληρώθηκε μεταγενέστερα και λήγουν, σύμφωνα με τη σύμβαση ή το νόμο μέχρι και 29 Φεβρ. 1992, παρατείνονται αυτοδικαίως μέχρι την ημερομηνία αυτή με την επιφύλαξη της παρ. 1 του άρθρ. 4 του νόμ. 813/1978. Με απόφαση του Υπουργού Δικαιοσύνης μπορούν να παραταθούν οι μισθώσεις αυτές μέχρι δύο ακόμη μήνες. 2.Παρατείνονται επίσης κατά τον ίδιο τρόπο και οι μισθώσεις που αναφέρονται στο άρθρ. 4 παρ. 1 του νόμ. 1953/1991, εφ’ όσον το μίσθιο έχει κατά τη σύναψη της συμβάσεως χαρακτηρισθεί ως επαγγελματική στέγη. Καταγγελίες των μισθώσεων αυτών, που έχουν τυχόν γίνει κατά τα όσα ορίζονται στο ίδιο άρθρο, καθίστανται ανίσχυρες. Με την 13992/18 Φεβρ. – 2 Μαρτ. 1992 (ΦΕΚ Β΄ 132), απόφ. Υπ. Δικαιοσύνης ορίστηκε ότι: Παρατείνονται μέχρι της 30 Απρ. 1992 οι μισθώσεις που αναφέρονται στο άρθρ. 1 του νόμ. 1962/1991 και ισχύουν μέχρι τη λήξη του χρόνου παρατάσεως οι διατάξεις των παρ. 1 και 2 του άρθρ. 2 του ίδιου νόμου. Άρθρ.2.-1.Στις μισθώσεις που παρατείνονται σύμφωνα με την παρ. 1 του άρθρ. 1, ο εκμισθωτής έχει από το χρόνο ενάρξεως της παράτασης δικαίωμα αναπροσαρμογής του μισθώματος ανεξάρτητα πότε έγινε η τελευταία. Το νέο μίσθωμα δεν μπορεί να καθορισθεί κατώτερο του 6% ετησίως της προσδιορισμένης, κατά το χρόνο της δημοσιεύσεως του παρόντος νόμου, αντικειμενικής αξίας του μισθίου 1 και στις περιοχές που δεν ισχύει το σύστημα αυτό, της αγοραίας αξίας του μισθίου. 2.Για τις περιπτώσεις των μισθώσεων υπαιθρίων κινηματογράφων, υπαιθρίων θεάτρων και υπαιθρίων χώρων σταθμεύσεως αυτοκινήτων (PARKING), με απόφαση του Υπουργού Δικαιοσύνης, που θα εκδοθεί εντός προθεσμίας δέκα πέντε ημερών από τη δημοσίευση του παρόντος, θα καθορισθεί ο συντελεστής της αντικειμενικής αξίας με βάση τον οποίο θα προσδιορίζεται το κατώτατο μίσθωμα. Με την 81775/16-18 Σεπτ. 1991 (ΦΕΚ Β΄ 753), απόφ. Υπ. Δικαιοσύνης, ορίστηκε ότι:  Καθορίζεται σε ποσοστό 4% ο συντελεστής αποδόσεως, που θα υπολογίζεται επί της αντικειμενικής αξίας των ακινήτων, τα οποία είναι μισθωμένα ως υπαίθριοι κινηματογράφοι, υπαίθρια θέατρα και υπαίθριοι χώροι σταθμεύσεως αυτοκινήτων. 3.Σε περίπτωση που το νέο μίσθωμα υπερβαίνει το διπλάσιο του καταβαλλομένου, το πέρα του διπλασίου ποσό οφείλεται από 1.3.1992. Με το άρθρ. 15 του Νόμ. 2018/27 Φεβρ. 1992 (ΦΕΚ Α΄ 33), Τόμ. 4 σελ. 16,6069, ανεστάλη η ισχύς της ανωτ. παρ. 3 μέχρι 30 Απρ. 1992. Άρθρ.3.-1.Το εδάφ. ε΄, του άρθρ. 3 του νόμ. 813/1978, όπως αυτό προστέθηκε με το άρθρ. 6 παρ. 3 του νόμ. 1898/1990 καταργείται. 2.Εκκρεμείς δίκες σε κάθε βαθμό, που αφορούν την απόδοση του μισθίου 1 λόγω λήξεως του χρόνου της μισθώσεως ή μετά από καταγγελία σύμφωνα με το άρθρ. 608 παρ. 2 και 609 του Α.Κ. καταργούνται. Αποφάσεις που τυχόν έχουν εκδοθεί δεν εκτελούνται εκτός από τη διάταξή τους για τα έξοδα. Άρθρ.4.-Η ισχύς του παρόντος νόμου αρχίζει την 1η Σεπτ. 1991.

[Source: greek_legal_code_raptarchis | Tokens: 2645]